จับตัว-สาวจีน รีดค่าไถ่10ล้าน จ่ายเงินให้แล้ว ยังเรียกเพิ่ม5ล.
ฝีมือแก๊งมังกร เผยมีหญิงไทยกับตม.ร่วมด้วย,นักธุรกิจสาวจีนถูกแก๊งแดนมังกรร่วมกับหญิงไทยลักพาตัวจากสนามบินสุวรรณภูมิ อุ้มไปกักขังไว้ในโรงแรมและบ้านบนเกาะเสม็ด โทร.เรียกค่าไถ่จากญาติ 10 ล้านบาท สามียอมจ่ายแต่คนร้ายไม่ปล่อยตัว แถมรีดเงินเพิ่มอีก 5 ล้านบาท ต้องวิ่งโร่แจ้งตำรวจช่วยกดดันสุดท้ายคนร้ายพาเหยื่อไปปล่อยทิ้งริมถนน ก่อนเผ่นออกนอกประเทศ แฉมีตำรวจ ตม.ฉาว ช่วยเหลือคนร้ายหลบหนีด้วย,ที่ห้องประชุมที่ทำการชั่วคราว สภ.ท่าอากาศยานสุวรรณภูมิ ชั้น 1 ภายในสนามบินสุวรรณภูมิ อ.บางพลี จ.สมุทรปราการ เมื่อเวลา 11.00 น. วันที่ 21 พ.ค. นายกิตติพงศ์ กิตติขจร รอง ผอ.ท่าอากาศยานสุวรรณภูมิ พล.ต.ต.สุรเชษฐ์ หักพาล รอง ผบช.ทท. พล.ต.ต.พฤทธิพงษ์ ประยูรศิริ ผบก.ตม.2 พ.ต.อ.อำนาจ โฉมฉาย ผกก.3 บก.ทท.1 พ.ต.อ.วิโรจน์ ตัดโส ผกก.สภ.ท่าอากาศยานสุวรรณภูมิ และผู้แทนจากสถานทูตจีนประจำประเทศไทย ร่วมแถลงข่าวการช่วยเหลือนักธุรกิจหญิงชาวจีนที่ถูกแก๊งชาวจีนร่วมกับคนไทยอุ้มเรียกค่าไถ่กว่า 10 ล้านบาท,คดีนี้สืบเนื่องจากเมื่อวันที่ 18 พ.ค. นายฮาน ยัง ลิม สัญชาติแทนซาเนีย เชื้อสายเกาหลี สามีของน.ส.จินไช่ เชน อายุ 40 ปี ชาวจีน เข้าแจ้งต่อตำรวจ สภ.ท่าอากาศยานสุวรรณภูมิ ว่า น.ส.จินไช่ เชน ภรรยาของตนถูกจับตัวไปเรียกค่าไถ่ระหว่างเดินทางมาท่องเที่ยวในประเทศไทย ตั้งแต่วันที่ 6 พ.ค.ที่ผ่านมา ตนและญาติผู้เสียหายยอมจ่ายค่าไถ่ไปแล้ว รวม 4 ครั้ง เป็นเงิน 1,900,000 หยวน หรือเกือบ 10 ล้านบาท แต่กลุ่มคนร้ายยังไม่ยอมปล่อยตัวภรรยา และยังเรียกค่าไถ่เพิ่มอีก 1 ล้านหยวน หรือประมาณ 5 ล้านบาท ปรึกษากันแล้วว่าหากยอมจ่ายเงินอีก คนร้ายก็คงไม่ยอมปล่อยตัวภรรยา แต่จะกักขังไว้เรียกค่าไถ่ไปเรื่อยๆ สุดท้ายตัดสินใจเข้าแจ้งความเพื่อขอความช่วยเหลือ,ต่อมาชุดสืบสวนทราบว่า กลุ่มคนร้ายที่ก่อเหตุ ประกอบด้วย น.ส.วรรษิการ หรือแอนนา เติมธนาภัทร อายุ 42 ปี สัญชาติไทย นายซุน เหวินฉี อายุ 43 ปี สัญชาติจีน เป็นหัวหน้าแก๊ง น.ส.ไค เมยเลิง อายุ 43 ปี สัญชาติจีน นายซอง หมิง อายุ 36 ปี สัญชาติฮ่องกง และนายซุน ดองเหลียง อายุ 44 ปี สัญชาติจีน ร่วมกันจับตัวผู้เสียหายไปจากสนามบินสุวรรณภูมิ เมื่อวันที่ 6 พ.ค. พาไปกักขังไว้ในโรงแรมแห่งหนึ่งในพื้นที่ กทม. ก่อนพาไปกักขังต่อที่โรงแรมในเขตเมืองพัทยา จ.ชลบุรี จากนั้นย้ายไปกักขังไว้ในบ้านหลังหนึ่งบนเกาะเสม็ด จ.ระยอง ก่อนจะนำผู้เสียหายกลับมาในพื้นที่ กทม. กระทั่งวันที่ 19 พ.ค. เวลาประมาณ 23.00 น. กลุ่มคนร้ายที่ถูกตำรวจกดดันหนัก ยอมปล่อยตัวผู้เสียหายไว้ริมถนนบางนาตราด เขตบางนา ก่อนหลบหนีไป ผู้เสียหายได้ติดต่อญาติและตำรวจเข้าช่วยเหลืออย่างปลอดภัย,จากการสอบสวน น.ส.จินไช่ เชน ผู้เสียหายให้การเบื้องต้นอ้างว่า รู้จักกับนายซุน เหวินฉี หัวหน้าแก๊ง เนื่องจากเคยลงทุนทำธุรกิจร่วมกันในทวีปแอฟริกา แต่บริษัทขาดทุน คาดว่านายซุน เหวินฉี อาจไม่พอใจเลยก่อเหตุลักพาตัวไปเรียกค่าไถ่ ดังกล่าว เบื้องต้นตรวจสอบพบว่า ผู้ต้องหาชาวจีน ทั้งหมดเดินทางออกนอกประเทศไทยไปแล้ว ตำรวจได้ออกหมายจับผู้ต้องหาทั้งชาวไทยและชาวจีน รวม 5 คนในข้อหาร่วมกันกรรโชกทรัพย์และกักขังหน่วงเหนี่ยว พร้อมติดตามจับกุมผู้ร่วมขบวนการทั้งหมดมาดำเนินคดี นอกจากนี้ ยังมีตำรวจตรวจคนเข้าเมืองอีก 1 นาย ที่มีส่วนรู้เห็นและช่วยอำนวยความสะดวกให้แก่กลุ่มผู้ต้องหาเดินทางเข้า-ออกประเทศ ขณะนี้ได้เรียกตำรวจนายดังกล่าวมาสอบปากคำและแจ้งข้อกล่าวหาแล้ว ส่วนจะดำเนินการ ทางวินัยอย่างไร อยู่ระหว่างการสอบสวนจากต้นสังกัดอีกครั้ง
นักธุรกิจสาวจีนถูกแก๊งแดนมังกรร่วมกับหญิงไทยลักพาตัวจากสนามบินสุวรรณภูมิ อุ้มไปกักขังไว้ในโรงแรมและบ้านบนเกาะเสม็ด โทร.เรียกค่าไถ่จากญาติ 10 ล้านบาท สามียอมจ่ายแต่คนร้ายไม่ปล่อยตัว
จับสาวจีน,เรียกค่าไถ่,สนามบินสุวรรณภูมิ,กักขัง,ข่าวหน้า1